Mans met 5 sakke perlemoen gevang | Netwerk24
Deur Cara-Lee Dorfling 14 April 2021 15:30
Die sakke met perlemoen wat Woensdagoggend in 'n Toyota Corolla in Victoria-rylaan naby Schoenmakerskop aangetref is. Foto: Verskaf
Die sakke met 512 perlemoene is in die bagasieruim van die Toyota Corolla-motor aangetref waarmee die twee beskuldigdes gery het.
Die polisie het in samewerking met Dark Water Ops, 'n private teenstropingseenheid, dieselfde motor reeds Dinsdagaand omstreeks 22:00 in Marine-rylaan voorgekeer terwyl inligting opgevolg is dat dié motor moontlik perlemoen vervoer.
Die gekonfiskeerde perlemoen word deur die polisie op die toneel getel. Altesaam 512 perlemoene was in die vyf sakke. Foto: Verskaf
Kol. Priscilla Naidu, polisiewoordvoerder, sê die lede het egter niks vreemd in die motor gevind nie.
Woensdag omstreeks 05:30 is die motor in Victoria-rylaan naby Schoenmakerskop opgemerk en weer voorgekeer, waarna die perlemoen in die bagasieruim aangetref is.
Die twee insittendes van die motor, onderskeidelik 21 en 34 jaar oud, is in hegtenis geneem en die perlemoen gekonfiskeer.
Nicky Erasmus, bedryfsdirekteur van Dark Water Ops, sê die swartmarkwaarde van die perlemoen is net meer as R160 000. Die totaal is geskoei op die geskatte swartmarkprys van ongeveer R2 200 per kilogram.
Naidu sê die beskuldigdes sal Donderdag in die plaaslike landdroshof verskyn vir die oortreding van die Wet op Lewende Mariene Hulpbronne.